Kultuur - Hoërskool Centurion
Kultuur by Hoërskool Centurion.
Hoërskool Centurion se redenaars neem jaarliks aan twee prestige geleenthede deel naamlik die Van Huyssteens Oratorsfees en die ATKV Redenaarskompetisie.
Dit is die rede waarom ons aan soveel moontlik leerders geleentheid gee om op te tree en deel te neem. Daar is met toewyding en entoesiasme gewoeker om pragtige hoogtepunte in 2016 op te lewer.
Elke voël sing soos hy gebek is. Carla Fourie presteer uitmuntend in onvoorbereide redenaars en eindig nasionaal onder die top tien in die onvoorbereide afdeling van die ATKV-redenaarskompetisie. Sy is ook die wenner van die Gauteng Interskole Redenaarskompetisie.
Sewe Afrikaansredenaarspanne en vyf Engelsredenaarspanne het aan die Van Huyssteens Redenaarskompetisie deelgeneem. Die spanne het uitstekend gevaar en die graad 11 Engelse span het as wenners uitgetree.
By die skool is dit nie net die voëls wat die mooiste kan sing wat gehoor word nie. Ons skool is bekend vir die ontwikkeling van kinders se talente, sodat almal uiteindelik in die kollig kan wees.
“Die woude sou baie stil gewees het as net die voëls wat baie mooi sing hulle lied sou laat hoor.” – Henry van Dyke
Debat is ‘n platform wat Afrikaans in sy totaliteit en verskeidenheid onder die leerder bevorder, sodat die jeug daardeur bemagtig kan word om in Afrikaans ‘n leidende rol as toekomstige leiers van Suid-Afrika te speel.
Die Woeries besef dat elke saak twee kante het en dat nie alles in die lewe net as wit of swart beskou kan word nie – daar is wel grys areas in die middel.
Die Woerie-debatteerders het hul weer hierdie jaar by die ATKV-debatkompetisie goed van hul taak gekwyt.
Hierdie jaar se onderwerp: Die gebruik van Engels as onderrigtaal sal (nie) verdraagsaamheid in Suid-Afrika bevorder (nie). Die kompetisie het hierdie jaar in Maart plaasgevind. Elke span, met hul afrigter, het baie tyd spandeer om deeglike navorsing oor hul onderwerp te doen en het nie een tree vir hul teenstanders teruggestaan nie.
Baie geluk aan Anneke Langer en Germari Bos wat hul debat vir die dag gewen het.
Come air your opinions in your best English at the orators.
Baie welkom by ILLUMINA – Revue 2019! Dit beloof om een van die beste ervarings van die leerders se hoërskoolloopbaan te wees.
Leerders het geen spesifieke dans- of sangvaardighede nodig om deel van hierdie produksie te wees nie. Inskrywings sluit op 31 Julie 2018. Graad 9- tot 11-leerders (2019) neem aan twee items, asook die finaal deel.
Die koste per leerder beloop R1 200 en dit word vir die volgende aangewend: Choreografie, kostuums, rekwisiete, dekor en ‘n T-hemp. (Dansskoene nie ingesluit nie.)
Korting word toegestaan aan leerders wat broers/susters in die revue het: R100 korting vir die tweede kind, R200-korting vir die derde kind. Dit moet duidelik op die inskrywingsvorm van elke kind aangedui word.
‘n Deposito van R550 (nie terugbetaalbaar nie) word vereis om deelname te finaliseer. Deposito is teen 30 Oktober 2018 betaalbaar. Afbetaling kan gereël word, maar alle gelde moet teen 28 Februarie 2019 betaal wees. Reëlings moet per brief of persoonlik met me. R. van Zyl getref word. Dit is belangrik om vooraf te bepaal of die finansiële verantwoordelikhede nagekom kan word aangesien daar ongelukkig geen bystandsfonds is vir leerders wat nie kan betaal nie.
Enige verdere navrae kan gerig word aan me. S. Hattingh by 012-664 5803 of per e-pos aan susan@hscenturion.co.za. E-poskommunikasie word verkies aangesien telefoniese oproepe nie tydens klastyd beantwoord kan word nie.
Ligte, gordyne, aksie!
Die Woeries spog jaarliks op die verhoog met puik toneelproduksies. Daar word elke jaar twee tonele ingeskryf om meer leerders die geleentheid te gee om hul kreatiwiteit en talente te ontwikkel. Daar word ook vir leerders wat in die tegniese afdeling van produksies belangstel, geleenthede geskep om blootstelling en opleiding te ontvang.
Die tonele neem elke jaar aan die ATKV-tienertoneelkompetisie deel, asook die Centurion Kunstefees, Tshwane Toneelfees en ons skool se “Supper Theatre”.
Verskeie bekendes het al hul merk op die Woerie-verhoog gemaak, onder andere Karen Ferreira, Simoné Nortmann, Christi Panagio en Elzabé Zietsman.
Die skoolkoerant is ‘n wonderlike geleentheid vir voornemende skrywers om hulle penne in ink te doop.
Drama word as vak vanaf graad 10 tot graad 12 aangebied. Buitekurrikulêre klasse word vanaf graad 8 na skool aangebied.
Die sukses van ons drama as vak en toneelafrigting blyk uit die sterre wat ons in die verlede opgelewer het. Ons is opreg trots op die volgende oudleerders wat op nasionale TV en in Suid-Afrikaanse rolprente hulle verskyning maak: Christelle van den Berg met onder andere Plek van die Vleisvreters,Villa Rosa,Egoli, 7de Laan, Generations, Laugh Out Loud, en Getroud met Rugby; Simone Nortman het die toekenning vir Beste Nuweling by die Royalty Soapie Awards losgeslaan vir haar rol in 7de Laan en is tans te sien in Hotel; Greta Pietersen speel tans in Suidooster en was onder andere ook in Die Boland Moorde; Cameron Botha tree op verskeie groot verhoë in ons land en die buiteland op met onder andere Cinderella, Snow White and the Seven Dwarfs, Beauty and the Beast, Ester The Musical, Dirty Dancing (nasionale en internasionale toer) en in Janice Honeyman se Peter Pan Pantomieme. Sandra Vaughn was onder andere te sien in 7de laan, Isidingo, Laugh out Loud, en Life is Wild. Sy is ook ‘n skrywer van rolprente en produksies soos Semi-Soet , As Jy Sing en Getroud met Rugby. Tiaan Rautenbach is ‘n skrywer van televisiereekse en het ook sy verskyning as akteur en sanger gemaak in produksies soos Jesus Christ Superstar, Fame, Footloose, Rock me Amadeus, Best of the Boys, Kompleks, Binnelanders en 7de Laan. Ons is baie trots op hierdie oudleerders wat op skoolvlak reeds aan ons tonele, operettes en revues deelgeneem het.
Daar is heerlike “DRAMA, DRAMA, DRAMA!” in ons dramaklasse.
Met elke druk van die knoppie kan jy die geleentheid kry om die heerlike aktiwiteite by ons skool in foto’s vas te vang.
Die marimba is ‘n perkussie-instrument wat baie ooreenkomste met die xilofoon toon, maar die marimba is net baie groter. Klank word voortgebring deur met ‘n houthamertjie op houtstawe te slaan.
Ons skool beskik oor vier van die spesiale perkussie-instrumente naamlik van die kleinste piccolo-, die sopraan-, die tenoor- en die grootste, die basmarimba.
Om marimbas te speel is regtig vir die leerders ‘n baie spesiale ervaring. Die geleentheid om saam in ‘n groep musiek te maak, geniet hulle besonder baie.
2016 was ‘n baie goeie jaar vir die marimbas. Met hulle deelname aan die Pretoria Eisteddfod vroeg in die jaar, het hulle ‘n A+-simbool behaal.
Hierna het die vier spelers aan die werk gespring en ‘n splinternuwe program voorberei om later in die jaar te kan gebruik vir optredes, asook vir deelname aan die Centurion Kunstefees.
Dit was voorwaar ‘n hoogtepunt toe hulle met hulle deelname aan die Centurion Kunstefees nie net ‘n A++-simbool behaal het nie, maar ook aangewys is as kategoriewenners.
Dit baie harde werk en baie ure van oefening, maar op die ou end is Hoërskool Centurion se Marimba’s TOPS!
Die Woeries kan! Dit is een van die gewildste aktiwiteite en vind onder toesig van personeel plaas.
Die skoolkoor van 2018 het in Januarie afgeskop. Ons is bevoorreg om mnr. Anton Pottas as koorleier en me. Leanda Schelhase as begeleier te hê. OEFENTYE is Dinsdagaande van 17:30 tot 20:00. Hoërskool Centurion se koor het met 86 koorlede van 9 tot 11 Maart 2018 by Wag-‘n-Bietjie Kampterrein net buite Pretoria gaan kamp.
Hoofleiers van die koor van 2018:
Hoofseun – Eswé Bruwer
Hoofdogter – Yolandi Nel
Onderhoofseun – Marnus Erasmus
Onderhoofdogter – Anastasiya Smith
Die skoolkoor het die wonderlike voorreg gehad om Donderdag, 15 Maart 2018 saam met Laerskool Wierdapark Seniorkoor in Nazareth House, Nieu Muckleneuk, Pretoria te kon optree. Onder leiding van mnr. Anton Pottas en me. Leanda Schelhase kon die koor nie anders as om die stampvolle kapel te eer met hul skitterende koorsang nie. Die komposisies wat voorgedra is, was Gloria Deo – Jay Althouse, Give us Hope – Jim Papoulis, Kwangena Thina Bo – verwerk deur Anton Pottas, From now on – The Greatest Showman en Koornag – Coenie de Villiers – verwerk deur A. Pottas. Baie dankie aan Wierdapark Seniorkoor wat ook ‘n groot aandeel gehad het om die aand ‘n sukses te maak.
Ons koor het die tweedekwartaal op ‘n vinnige noot weggespring. Ons koor was op Donderdag, 12 April deel van die TV-opname “Sing in Harmonie”. Die groot TV-aand sal op 12 Mei wees waar daar ‘n lewendige opname voor ‘n gehoor van 1000 by Emperor’s Palace opgeneem gaan word. Kaartjies is by die skool teen R120 per persoon beskikbaar. Ons skoolkoor was ook ‘n hoogtepunt op die kultuurverhoog van ons skool se opedag van 12 April. Op Vrydag, 13 April neem die koor by “Up Musaion” deel aan die “Youthful Choral Celebrations” waar daar saam met die “TUKS Camerata” en “UP Youth Choir” opgetree word.
Die Koorfees van Hoërskool Centurion het op Maandag, 16 April plaasgevind. Ons het die voorreg gehad om die verhoog met drie ander kore te deel. Die kore was: Laerskool Louis Leipoldt Seniorkoor onder leiding van Sandri Rautenbach; Laerskool Hennopspark Seniorkoor onder leiding van Anton Pottas; Hoërskool Hugenote onder leiding van Jacques Steyn en natuurlik Hoërskool Centurion Skoolkoor onder leiding van Anton Pottas. Al die kore het skitterend gesing.
Die hoogtepunt van die koorfees was toe al vier kore gelyk op die verhoog almal saam “Can’t stop the feeling” gesing het. Elke Woerie-koorlid was ‘n ambassadeur. Hul optrede en ontvangs van die ander koorlede het ‘n hartlikheid uitgestraal wat elke besoeker kon aanvoel. Baie dankie aan me. Jeanette van Staden wat die verwelkoming gedoen het en al leiers van die kore wat hul take met ywer afgehandel het.
Ons skoolkoor het ook die eer gehad om op Vrydag, 13 April 2018 deel te wees van die Youthful Choral Celebrations wat deur die Universiteit van Pretoria aangebied is.Ons het saam met TUKS CAMERATA – die universiteitskoor van UP- sowel as die UP YOUTH CHOIR en drie ander hoërskoolkore die verhoog gedeel.
Hou ons koor dop- ons groei net van krag tot krag!
Kom sluit aan by die koor van Hoërskool Centurion en word deel van ons koorfamilie!
Dit is vir min mense maklik om voor ‘n gehoor te praat, miskien omdat ons bang is ons maak gekke van onsself voor ander mense.
Dit is egter ‘n waardevolle vaardigheid wat deure kan oopmaak. Jy leer jouself in die loop van ‘n kursus baie beter ken en met jou nuwe selfvertroue kan jy jou lewe verander.
Die galafunksie is ‘n spesiale geleentheid waar daar gespog word met nuutgevonde talente en die kroon op harde werk en baie lag geplaas word.
Toastmasters word al 13 jaar by die skool aangebied. Hierdie jaar het agtien leerders die kursus deurloop en sertifikate ontvang. Dit was pret, maar ook harde werk.
Die kursus fokus op leierskap- en voordragvaardighede.